ທ່ານນາງ Clinton ກ່າວວ່າ FBI ຕ້ອງເປີດເຜີຍ ຂໍ້ມູນທັງໝົດ ກ່ຽວກັບ ອີແມລໃໝ່
ກ່ອນໜ້ານີ້ ຜູ້ອຳນວຍການ ອົງການ FBI ກ່າວວ່າ ຄະດີີໄດ້ປິດໄປແລ້ວ ແຕ່ບັດນີ້ ຊ້ຳພັດກ່າວວ່າ ໄດ້ມີການພົບເຫັນ ຫຼັກຖານໃໝ່ຕື່ມ.
ຜູ້ສະໝັກເປັນປະທານາທິບໍດີພັກເດໂມແຄຣັດ ທ່ານນາງ Hillary Clinton ໄດ້ຖະແຫຼງ ກ່ຽວກັບການປະກາດ ໃນການສືບສວນ ຂອງອົງການສັນຕິບານກາງ ຫຼື FBI ສະຫະລັດ ທີ່ວ່າຕົນໄດ້ຄົ້ນພົບອີແມລໃໝ່ທີ່ພົວພັນກັບການໃຊ້ເຄື່ອງບໍລິການອີແມລເອກກະຊົນໃນຂະນະທີ່ທ່ານນາງ ເປັນລັດຖະມົນຕີການຕ່າງປະເທດສະຫະລັດ ແລະຄົ້ນຫາຄວາມຈິງກ່ຽວກັບເລື້ອງນີ້ ທ່ານນາງ Clinton ໄດ້ຖະແຫລງຕໍ່ສື່ມວນຊົນ ບໍ່ເທົ່າໃດຊົ່ວໂມງຫລັງຈາກການປະກາດຂອງຜູ້ອຳນວຍການ ອົງການ FBI ທ່ານ James Comey ທີ່ກ່າວວ່າ ອີແມລເຫຼົ່ານີ້ໄດ້ຖືກຄົ້ນພົບ ໃນການສືບສວນອີກຄະດີນຶ່ງ ທີ່ອາດມີຜົນກະທົບຕໍ່ທ່ານນາງ Clinton ທ່ານນາງ Clinton ຮຽກຮ້ອງໃຫ້ອົງການ FBI ເປີດເຜີຍຂໍ້ມູນທັງໝົດກ່ຽວຂ້ອງກັບການສືບສວນໃນການຄົ້ນພົບໃໝ່ ໂດຍກ່າວວ່າ “ພວກເຮົາຂໍຮຽກຮ້ອງໃຫ້ອົງການ FBI ເປີດເຜີຍຂໍ້ມູນທັງໝົດທີ່ຕົນມີຢູ່ ແມ່ນແຕ່ຜູ້ອຳນວຍການ Comey ກໍໃຫ້ຂໍ້ສັງເກດວ່າ ຂໍ້ມູນໃໝ່ດັ່ງກ່າວນີ້ ອາດບໍ່ມີຄວາມສຳຄັນໃດໆເລີຍ ສະນັ້ນຈຶ່ງຄວນເປີດເຜີຍໃຫ້ທຸກຄົນຮູ້ ” ພ້ອມນີ້ ທ່ານນາງຍັງກ່າວວ່າ ທ່ານນາງມີຄວາມເຊື່ອໝັ້ນວ່າ ການສືບສວນໃໝ່ນີ້ ຈະບໍ່ປ່ຽນແປງຜົນສະຫລຸບທີ່ອົງການ FBI ໄດ້ໃຫ້ໄປແລ້ວ ກ່ຽວກັບຄະດີຂອງທ່ານນາງເມື່ອເດືອນກໍລະກົດຜ່ານມາ ຊຶ່ງໃນເວລານັ້ນ ທ່ານ Comey ກ່າວວ່າ ທ່ານນາງ Clinton ມີຄວາມເລີ້ນເລີ້ບໍ່ລະມັດລະວັງເປັນທີ່ສຸດກ່ຽວກັບການເກັບຮັກສາອີແມລຂອງລັດຖະບານ ໂດຍໃຊ້ເຄື່ອງບໍລິການຂອງເອກກະຊົນ ແຕ່ກໍກ່າວວ່າ ບໍ່ມີຫລັກຖານໃດໆທີ່ສະແດງໃຫ້ເຫັນວ່າທ່ານນາງໄດ້ແບ່ງປັນຂໍ້ມູນລັບ ໃຫ້ແກ່ພັກຝ່າຍທີ່ບໍ່ໄດ້ຮັບອະນຸຍາດ ດ້ວຍຄວາມຕັ້ງໃຈ ແລະພະຍາຍາມປົກປິດກ່ຽວກັບເລື້ອງນີ້ ຫລັງຈາກກ່ຽວກັບການສືບສວນໄດ້ມີການເປີດເຜີຍໃນມື້ວານນີ້ແລ້ວຍັງມີລາຍງານເພີ້ມ ຕື່ມກ່ຽວກັບຫລັກຖານໃໝ່ ໃນການສືບສວນຂອງລັດຖະບານກາງ ຕໍ່ອະດີດສະມາຊິກສະພາລັດນິວຢອກ ທ່ານ Antony Weiner ທີ່ໄດ້ແຕ່ງງານກັບ ຜູ້ຊ່ວຍຄົນສຳຄັນຂອງທ່ານນາງ Clinton ຄືທ່ານນາງ Huma Abedin ທ່ານ Weiner ໄດ້ຖືກສືບສວນຍ້ອນເວົ້າເລື້ອງເພດສຳພັນກັບເດັກຍິງທີ່ອາຍຸຕ່ຳກວ່າກະ ສຽນ ທີ່ລັດ North Corolina ເວລານີ້ ທ່ານ ແລະທ່ານນາງ Abedinໄດ້ແຍກທາງກັນແລ້ວ ແຫຼ່ງຂ່າວຂອງລັດຖະບານແຈ້ງໃຫ້ຊາບໃນວັນສຸກວານນີ້ວ່າ ອົງການ FBI ໄດ້ຄົ້ນພົບອີແມລໃໝ່ຈາກເຄື່ອງບໍລິການເອກກະຊົນ ຂອງທ່ານນາງ Clinton ຫຼັງຈາກອົງການ FBI ໄດ້ຍຶດເອົາເຄື່ອງບໍລິການຂອງທ່ານ Weiner ແລະທ່ານນາງ Abedin